钦定古今图书集成/明伦汇编/氏族典/第439卷 > 《廖用贤尚友录》 > 贾收
## 钦定古今图书集成/明伦汇编/氏族典/第439卷 > 《廖用贤尚友录》 > 贾收

按《尚友录》：收字耘老，乌程人。有诗名，善饮酒。其屋有
水阁曰“浮晖”，李公择、苏子瞻与之游，倡酬极多。子瞻
游道场回，值风雨，泊舟登浮晖阁，命官奴秉烛，扫风
雨竹于壁间，后刻石于墨妙亭。收素贫，东坡每念之，
尝写古木怪石，书其后以赠云：“今日舟中霜寒，十指
如悬捶。适有人致嘉酒，遂独饮一杯，醺然竟醉，念贾”
处士贫甚，无以慰其意，为作古木怪石一纸，每遇饥
时，辄一开看，不知能饱人否？“若吴兴有好事，能为君
月致米三石、酒三斗，终君之世者，便以赠之。不尔，可
令双荷叶收掌，须添丁长以付之也。”双荷叶，耘老侍
姬。添丁，耘老之子。后苏去，耘老作亭，以“怀苏”名之。有
诗一编，号《怀苏集》。